
Oscar Wilde mesék (könyvterv)

Oscar Wilde műveiből fanyar szépség sugárzik. Kedvesek számomra tanmeséi és mindig meghatódom rajtuk. Ezen felül pedig nem tekinthetek el attól, hogy ezek az érzékeny mesék útmutatások a valóságról a valódi ember számára.
Oscar Wilde szavainak könnyed varázslatával egy légies világba repít bennünket, miközben az élet ólom-nehéz helyzeteit világítja meg fanyar humorral, érzékeny, egyszerű bölcsességekkel és szívszorító tragédiákkal.
Munkámban három közismertebb mesét illusztráltam és fűztem egybe képekkel egy vékonyka könyvbe, 110 oldal terjedelemben. 3 teljes oldalas illusztráció található a könyvben, illetve több, majd minden oldalon megtalálható karakterábrázolások, atribútumok és hangulat közvetítő foltok. Galahad és Optima betűtípusokkal szedtem a szöveget két színnel. A bordó és kék szakaszok váltják egymást annak megfelelően, hogy a mesélő (elbeszélő), vagy a szereplők (párbeszédek) közvetítik e a történetet. Az illusztrációkat aquarellel és pasztellel, illetve linóleum metszett pecsétekkel készítettem és digitálisan egészítettem ki betűkkel.
Az illusztrációk mintegy bevonni kívánják az olvasót Oscar Wilde világába. Igyekeztem az általam észlelt, gondolt személyiségének megfelelő színvilágot s oldottságot adni a képeknek.
Munkáimban rendszerint törekszem megragadni a szerzők saját „karakterét”, de emellett gondot fordítok arra, hogy saját gyermeki rácsodálkozásom is beleszövődjön a „történet mesélésbe”. Hiszen az illusztrációk nem másra szolgálnak, mint kaput nyitni a szerző művének világa és az olvasó valósága között az illusztrátor lényén keresztül. Ezzel a könyvvel erre teszek kísérletet.



